കല്പ്പാത്തി രഥോത്സവം: രഥസംഗമവും രഥപ്രയാണവും ഉണ്ടാകില്ല പാലക്കാട്: കല്പാത്തി രഥോത്സവത്തിന് ഇത്തവണയും രഥസംഗമവും രഥപ്രയാണവും ഉണ്ടാകില്ല. കൊവിഡ് സുരക്ഷാ മാനദണ്ഡം പാലിച്ച് ഉത്സവം നടത്താവൂ എന്ന സര്ക്കാറിന്റെ ഉത്തരവിനെ തുടര്ന്നാണ് ജില്ലാ ദുരന്താ നിവാരണ അതോറിട്ടി ചെയര് പേഴ്സണ് കൂടിയായ ജില്ലാകളക്ടര് മൃണ്മയിജോഷി അനുമതി നിഷേധിച്ചത്. സാമൂഹിക അകലം ഉള്പ്പെടെയുള്ള എല്ലാ കൊവിഡ് നിവാരണ മാനദണ്ഡങ്ങളും പാലിച്ച് കെട്ടിടത്തിനുള്ളില് 100 പേരെയും തുറസായ സ്ഥലങ്ങളില് 200 പേരെയും പങ്കെടുപ്പിച്ചുകൊണ്ട് കല്പ്പാത്തി രഥോത്സവം നടത്താവൂ എന്നാണ് സര്ക്കാര് നിര്ദ്ദേശം. രഥം വലിക്കുന്നതിന് 200ല് കൂടുതല് ആളുകളുടെ സേവനം ആവശ്യമാണ്. ഇത്തരം സഹാചര്യത്തില് കൊവിഡ് സുരക്ഷാ മാനദണ്ഡങ്ങള് പാലിച്ച് കൊണ്ട് രഥ പ്രയാണം നടത്താന് സാധിക്കില്ല. ഇതോടെയാണ് 14 മുതല് 16 വരെ ഉത്സവത്തിന്റെ പ്രധാന ആകര്ഷ കേന്ദ്രമായ രഥപ്രയാണവും രഥസംഗമത്തിനും അനുമതി നിഷേധിച്ചതെന്ന് ജില്ലാകളക്ടര് ചൂണ്ടിക്കാട്ടി. ക്ഷേത്ര പരിസരത്തും ഗ്രാമവീഥികളിലും നിലവില് പ്രവര്ത്തിച്ച് വരുന്ന കച്ചവട സ്ഥാപനങ്ങള് ഒഴികെ മറ്റു കച്ചവടങ്ങള്ക്കും അന്നദാനത്തിനും നിരോധനവും ഏര്പ്പെടുത്തിയിട്ടുണ്ട്. കഴിഞ്ഞവര്ഷം കൊവിഡ് വ്യാപനത്തെ തുടര്ന്ന് രഥോത്സവം ക്ഷേത്രത്തിന്റെ മതില് കെട്ടിനകത്ത് ചടങ്ങുകള് മാത്രമായാണ് സംഘടിപ്പിച്ചത്. ഇത്തവണ ലോക്ക് ഡൗണ് ഇളവിനെ തുടര്ന്ന് രഥപ്രയാണവും രഥസംഗമവും നടത്താന് അനുമതി ലഭിക്കുമെന്ന് അഗ്രഹാര വാസികള് പ്രതീക്ഷിച്ചെങ്കിലും അസ്ഥാനത്താകുകയായിരുന്നു. ജില്ലാകളക്ടറുടെ പുതിയ ഉത്തരവ് പ്രകാരം രഥോത്സവത്തിന് പുറമെയുള്ളവര്ക്ക് കര്ശനനിയന്ത്രണമുണ്ടായിരിക്കും. പക്ഷേ അത് എങ്ങനെ നിയന്ത്രിക്കുമെന്നതിനെക്കുറിച്ച് ഇപ്പോഴും അവ്യക്തത തുടരുകയാണ്.